ብተወከልቲ ትግራይ ተቐውሞ እንተገጠሞ'ኳ፡ ብድምጺ ብልጫ ኣብ ፓርላማ ዝጸደቐ "ኮሚሽን ወሰንን መንነትን" 'ውን ምስዚ ተኣሳሲሩ ብሕጊ ሽፋን፡ መሬት ቆሪስካ ንምሃብ ዝዓለመ እዩ ዝብል ሕቶ ኣልዒሉ ነይሩ። እቲ ኮሚሽን ኣብ መጣየሺ ኣዋጁ ከምዝብሎ፡ ኣብ ዝተፈላለዩ ከባብታት ዝተኸሰቱ ጎንጽታት ፍታሕ ከተኣላልሽ ብዝብል'ዩ ተጣይሹ። ብርግፅ ኣብዚ ሕዚ እዋን፡ መራሕቲ ሃይማኖትን ዓበይቲ ዓድን እቶም መራሕቲ ክልላት ተቐራሪቦም ንክዝትዩ፡ ፃዕሪ እናገበሩ ይርከቡ። ብሓፈሻ ግን፡ ኣይተ ሙሼ ሰሙ፤ "እቲ ግንባር ውሽጣዊ ጸገሙ ባዕሉ ዝፈትሐሉ ዓቕሚ ጠቕሊሉ ስኢኑ እዩ" እዮም ዝብሉ። እቶም ንጎንፂ ምኽንያት ዝኾኑ ጉዳያት ቅድሚ በቶም ውድባት ክዝተየሎም ምግባር፤ ኣብ ደገ ወጺኦም ንዝተፈላለዩ ትርጉማትን ርድኢታትን ከምዘቃልዑ ተዛሪቦም። እቲ ግንባር ናይ ውሽጢ ጸገሙን ከይፈትሐን ክፍፍሉ ከየፅበበን፡ ቅልውላው እዛ ሃገር ክፈትሕ ማለት ድማ "ዘበት እዩ" ይብሉ። ነባር ኣባል አመራርሐ ህወሓትን ደሓር'ውን መስራቲ ተቓዋሚ ውድብ ዓረና ትግራይ፡ ኣይተ ገብሩ ኣስራት ብወገኖም፡ ኣብዚ ሐዚ እዋን ኢህወዴግ ከም ሓደ ግንባር ሃለዋት ኣለዎ ዝብል እምነት ከምዘይብሎም ይዛረቡ። "ንኣብነት፡ህወሓትን ኣዴፓን፡ ዳርጋ ጠቕሊሎም ናብ ክልለሎም ግዒዞም እዮም ዘለዉ። ኣብ ውሳነታት ማእከላይ መንግስቲ ኣይሳተፉን ዘለዉ። ባዕሎም ንባዕሎም ድማ ይፎኻኸሩ ኣለዉ። በዚ ኩነታት፡ እቶም ዝተረፉ ክልተ ብሄራዊ ኣባላት እቲ ግንባር ዝውስኑዎ ውሳነ ተፈፃሚነቱ ዳርጋ ዝሞተ እዩ" ኢሎም። ዶክተር ኣብይ ኣሕመድ፡ ግን ኣብዚ ቀረባ እዋን ምስ መምሃራን ኣብ ዝገበሩዎ ዘተ፡ "ብኣብዪ ኣሕመድ ሃገር ምምራሕ ኣይከኣለን" ንዝብል ሕቶ ኣይተቐበሉዎን። "ሃገር ምምራሕ ኣይከኣለን ዝብሉና ዘለዉ፡ ከምኣቶም ስለዘይንኣስርን ዘይንቐትልን'ዩ" ክብሉ ድማ ተዛሪቦም። ኣብዚ መድረኽ ውን ፡ "መንግስቲ ውልቀ-መላከዒ ንምዃን ኣብ ቀልቀል እዩ" ዝብል ንካልኣይን ንሳልሳይን ግዘ ኣልዒሎሞ። ክፍፍልን ፍልልይን?
